13 Maart: Kies die lewe. - Jan van der Watt - www.bybelkennis.co.za
by Mitch Kalp · Published 13/03/2017 · Updated 01/03/2017
Luk 5:33-6:19 (fokus 6:6-11)
‘n Mens kan nie help om die ironie in die storie van die man met die misvormde hand te sien nie. Daar sit hy… magteloos om op die Sabbat of op enige ander dag iets goeds met die hand te kan doen. Toe stap Jesus op die Sabbat daar verby. Moet Hy maar verbystap omdat dit Sabbat is, of moet hy omdat dit Sabbat is, die man gesond maak? Jesus kies laasgenoemde, juis sodat die man dan ook nog ‘n hand het om op die Sabbat mee goed te kan doen.
So leer Jesus ons iets belangriks: as reëls en wette bots, wat dan? Byvoorbeeld: die Sabbatwet sê nee! Die wet van liefde sê ja! Die botsing is onafwendbaar – As Jesus kies sal Hy een van die twee wette moet oortree.
Dan kies Jesus: Hy kies vir die lewe! Hy kies die pad wat mense instaat stel om op die Sabbat of watter ander dag ook al weer voluit te kan lewe, ja, voluit mens te kan wees. Hy kies nie vir wette wat jou toesluit nie, maar vir lewe wat vry maak.
Soos Hy moet ons ook vir die lewe kies. As daar konflik is, moet ons nie keuses maak wat verhoudings of mense seermaak nie, maar moet ons vir die lewe kies. As ons tussen ‘n klomp wette spartel om agter te kom wat reg of verkeerd is, soek dan die pad wat lewe bring. Vra watter pad laat mense weer opstaan en aangaan, laat hulle weer met gesonde hande vat.